Qui és Clara Segura i Crespo?
Clara Segura i Crespo (Sant Just Desvern, 6 de maig de 1974) és una actriu catalana de cinema, teatre i televisió. L'any 2016 rebé el premi Nacional de Cultura del Consell Nacional de la Cultura i de les Arts.
Llicenciada en Art Dramàtic a l'Institut del Teatre de Barcelona, va obtenir el títol de Solfeig i Cant Coral pel Conservatori Superior de Música del Liceu, de Barcelona, i va fer fins a 6è de piano. També ha cursat estudis de dansa i cant. L'any 2005 va ser guardonada amb el Premi Margarida Xirgu per l'obra Ets aquí?, de Javier Daulte, i el 2010 va rebre el Premi Gaudí a la Millor interpretació femenina secundària, per Les dues vides d'Andrés Rabadán.
En teatre, ha treballat principalment sota la direcció d'Oriol Broggi en obres com ara 28 i mig (2013), Incendis (2012 – 2013), Electra (2010), Antígona (2006), Refugi (2003) i Jordi Dandin (1999). Ha participat també a Intimitat (2007), La felicitat (2006), i Ets aquí? (2005), dirigides per Javier Daulte, i en altres muntatges com ara El somni d'una nit d'estiu (2002), dirigida per Àngel Llàcer, La filla del mar (2000), dirigida per Josep Maria Mestres, i El alcalde de Zalamea (2000), sota la direcció de Sergi Belbel. També ha participat en diverses pel·lícules: Una pistola a cada mà, de Cesc Gay; Els nens salvatges, de Patricia Ferreiro; Les dues vides d'Andrés Rabadán, de Rubén Ventura, i Mar adentro, d'Alejandro Amenábar. Un dels seus treballs més populars ha estat a la sèrie Porca misèria. També ha participat en produccions televisives com ara Descalç sobre la terra vermella, de Francesc Escribano, i Las manos del pianista, de Sergio G. Sánchez.
Una actriu catalana de cinema, teatre i televisió.